Document ID: 31993R3433

ΚΑΝΟΝΙΣΜΟΣ (ΕΚ) αριθ. 3433/93 ΤΗΣ ΕΠΙΤΡΟΠΗΣ της 15ης Δεκεμβρίου 1993 για την τροποποίηση του κανονισμού (ΕΟΚ) αριθ. 1102/89 περί θεσπίσεως ορισμένων μέτρων εφαρμογής του κανονισμού (ΕΟΚ) αριθ. 1101/89 του Συμβουλίου σχετικά με τη διαρθρωτική εξυγίανση της εσωτερικής ναυσιπλοΐας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1101/89 του Συμβουλίου της 27ης Απριλίου 1989 σχετικά με τη διαρθρωτική εξυγίανση της εσωτερικής ναυσιπλοΐας (1), όπως τροποποιήθηκε από τον κανονισμό (ΕΟΚ) αριθ. 3572/90 (2), και ιδίως το άρθρο 6,
Εκτιμώντας:
ότι, σύμφωνα με το άρθρο 6 του κανονισμού (ΕΟΚ) αριθ. 1101/89, η Επιτροπή πρέπει να λαμβάνει ορισμένες αποφάσεις που αφορούν τη λειτουργία του καθεστώτος διαρθρωτικής εξυγίανσης που προβλέπεται από τον εν λόγω κανονισμό, και ιδίως τη λειτουργία της οικονομικής αλληλεγγύης μεταξύ των εθνικών ταμείων διάλυσης- ότι, κατά συνέπεια, στον κανονισμό (ΕΟΚ) αριθ. 1102/89 (3), όπως τροποποιήθηκε τελευταία από τον κανονισμό (ΕΟΚ) αριθ. 3690/92 (4), η Επιτροπή προσδιορίζει τους κανόνες λειτουργίας της οικονομικής αλληλεγγύης-
ότι η ορθή λειτουργία της οικονομικής αλληλεγγύης οφείλει να εγγυάται ότι η προθεσμία αποπληρωμής των ποσών που έχουν προκαταβληθεί από τα κράτη μέλη είναι η ίδια για όλα τα ταμεία- ότι, εφόσον τα ποσά που απομένει να αποπληρωθούν είναι ελάχιστα, ο μηχανισμός της οικονομικής αλληλεγγύης δεν είναι πλέον ικανός να εγγυάται το στόχο αυτό και ότι, κατά συνέπεια, είναι σκόπιμο να επέλθει τροποποίηση λογιστικής φύσεως του μηχανισμού αυτού-
ότι οι προτεινόμενες τροποποιήσεις αντικατοπτρίζουν τις απόψεις των κρατών μελών και των αντιπροσωπευτικών οργανώσεων της εσωτερικής ναυσιπλοΐας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1102/89 τροποποιείται ως εξής:
1. Το άρθρο 10 παράγραφος 1 στοιχείο α) πρώτη περίπτωση αντικαθίσταται από το ακόλουθο κείμενο:
"- τις οφειλές των ταμείων την 1η Ιανουαρίου του προηγουμένου έτους, αυξημένες ή ελαττωμένες κατά τα αντισταθμιστικά ποσά τα οποία τα εν λόγω ταμεία έχουν εισπράξει ή καταβάλει, αντίστοιχα, κατά τη διάρκεια του έτους αυτού, στο πλαίσιο των λειτουργιών χρηματοοικονομικών μεταβιβάσεων που αναφέρονται στην παράγραφο 3, (Dn)".
2. Το άρθρο 10 παράγραφος 2 στοιχείο α) πρώτη περίπτωση αντικαθίσταται από το ακόλουθο κείμενο:
"- το συνολικό ποσό των οφειλών όλων των ταμείων την 1η Ιανουαρίου του προηγουμένου έτους (Dt)- το ποσό αυτό ισούται προς το άθροισμα των οφειλών (Dn)".
Άρθρο 2
Ο παρών κανονισμός αρχίζει να ισχύει την 1η Ιανουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Δεκεμβρίου 1993.

Labels: 8
1
19